钦定古今图书集成/明伦汇编/闺媛典/第026卷 > 蔡玉卿
## 钦定古今图书集成/明伦汇编/闺媛典/第026卷 > 蔡玉卿

按《漳浦县志》：蔡玉卿，大学士黄道周继室也。幼粗识
文字，归黄后，博览古今，事姑以孝闻。且善临池，作道
周行书，几夺真迹。道周讲学榕坛，生徒填塞，蔡主馔，
不以有无告也。为宫寮，偕北上，在道日，临卫夫人帖，
人争以匹锦售之。道周以言事廷杖系狱。时蔡已归，
属所亲至都，寓书慰曰：“圣明如日行霁也。”语不及私。
及道周踵文山事，令家僮装行，复传短札有云：“自古
忠贞，岂烦内顾。身后之事，玉卿责也。”道周得书大笑，
讣闻恸绝，遣长子偕门客往江南，卒得齿发。归营窀
穸北山墓侧。壬辰避寇漳郡，受围半载，城破，知为黄
公夫人，奉二百金为寿，固却之。愿得出严城买山远
遁。卜居龙潭，长斋二十载，教诸孙克有成立。年八十
三卒，命依家礼行殡殓事。平居不苟言笑。居道周丧，
虽流离播越，不脱衰绖。闺门，与子姓言不逾阈。早年
作字，皆署道周名；谓“闺中名不宜传外”；晚乃自署；然
非至亲，不妄与。尝与姊割臂疗母疾，得效。又尝赞道
周、陈当道抚二巨寇及免族人聚堡、海澨者屠戮，全
活以千计。所著诗文不传。仅得其《寄郑母》及《愤慨》数
绝句。持身盖綦慎矣。